Allerede næste sommer har 52 km strand ved Skagerak fået et serviceløft

Bedre faciliteter til handicappede, nødtelefon, mere strandrensning, nye informationstavler og en del mere! Det er opgaver Hjørring Kommune tager fat på straks i 2008, så serviceforbedringen allerede kan føles inden næste turistsæson. - Der skal bruges et par millioner for at hæve niveauet, og det er efter min mening en meget god investering, siger formanden for Hjørring Byråds Udvalg for Teknik & Veje, socialdemokraten Ole Ørnbøl. - Med denne investering vil vores strande blive endnu mere tillokkende. Der kommer flere turister, og hvor der er turister, er der en god omsætning, som giver penge til området. Investeringen på 2 mill. kr. betyder, at Hjørring Kommune kan leve op til områdets nye status som destination for helårsturisme. - Samtidig med, at vi forbedrer servicen for vores gæster, er vi i gang med at vurdere muligheden for større sikkerhed for badegæsterne, siger Ole Ørnbøl. - I forvejen er der livredderstationer i Løkken og Tornby. Jeg kan godt forestille mig, at der kommer livreddere flere steder allerede fra badesæsonen 2008. Det vil også være med til at hæve kvaliteten på vores tilbud til turisterne. Hvor stor dækning, der kan blive tale om, kan jeg ikke sige nu, da vi er på undersøgelsesstadiet. Jeg tror dog på, at der er bred politisk vilje til også at løse den opgave. Byrådets økonomiudvalg anbefalede tirsdag eftermiddag bevillingen af de 2 mill. kr., hvorpå den endelige bvilling i Hjørring Byråd skulle være en formssag.